《绮罗香 梅魂》
清代·曹景芝

院宇萧条，美人何处，肠断黄昏片月。谁吊芳妍，枝上数声啼鴃。

依约似、亸袖来耶，悄地共、华灯明灭。影亭亭、小立苍苔，乍惊清露更凄绝。

东风轻飏似许，寻偏阑干，只有半庭春雪。淡雾空濛，误却栖香胡蝶。

但一缕、萦住湘云，扶不起、珊珊瘦骨。还只怕、玉笛吹残，乱愁千万叠。

作者简介：曹景芝，字宜仙，吴县人，同邑陆元第室。毓秀、毓英胞姊，均工词。毓秀有《桐花馆词》，毓英有《锄梅馆词》，汇刻为《花萼联咏集》。